तपतीश शुरू होई गेई। सारा ग्रां पंचात घर सद्दी लैता। पुलसा अलैं बारी बारी सारे ग्रां आलें दे ब्यान लैते। चन्दे दिये लाड़िये दे, चतरू दे, नानकू दे उद्दिये लाड़िये दे, लम्बड़े दे, चौकीदार दे। चन्दे दिया लाड़िया ब्यान दिंदै मौकै ए बी आक्खेआ हा जे... ओ सौंदै बेल्लै आखन लगा हा, जे मिक्की शिव ने सद्दे दा। इस करी पुलसा आलें उस्सी ते उददे साथियें (प्रेमू ते मनसो) गी वी सदाई लैत्ते दा हा। ऐस.ऐच.ओ. ने उनें त्रौन्ने गी रक्खी लैता ते लगे उनेंगी मारन ते गल्ल मनान जे उनैंई चन्दे दा कतल कित्ते दा ऐ। शिव गी ते मारी मारी बछाई छड़ेआ। उस रातीं सपाई बारिया बारिया कुट्टां चाड़दे रेह्। कदैं कुक्कड़ बनान ते कदैं लत्तां परेडियां ते सिर झगेडा कराइयै मारन।